Материал представлен из коллекции электронной библиотеки «Писатели Чувашии – детям» – **pchd21.ru**

Электронная библиотека создана Чувашской республиканской детско-юношеской библиотекой **–** [**www.rdub21.ru**](http://www.rdub21.ru) – на средства гранта Президента Российской Федерации для поддержки творческих проектов общенационального значения в области культуры и искусства

**Автор: Зотова Галина Вячеславовна**

**Книга: Çемье кăшăлĕ**

**Сказка: Çăмламас**

Пĕр çемьере икĕ хĕр çитĕннĕ. Пĕрне Марине, теприне Урине тесе чĕннĕ. Хĕрачасем пĕр-пĕринпе килĕштереймен.

Выляс-тăвас пулсан та яланах пĕр япала çинче вăрçса-хирĕçсе кайнă.

– Ку пуканене атте мана илсе панă, ан тĕкĕн ман пуканене, – тет Марине.

– Мĕншĕн ман упана тумлантаратăн? Хур ăна хăй вырăнне! – кӳренет Урине.

Хĕрачасем нихăçан та пĕр чĕлхе тупаймаççĕ.

Пĕррехинче ашшĕ вĕсене пĕр çăмламас кушак çури илсе килсе пачĕ. Хура перчеткеллĕскерне хĕрачасем пĕрре курсах юратса пăрахрĕç.

Марине кушак çурине Мăр-Мăр, Урине ăна Пупсик тесе чĕнме тытăнчĕç. Кушак çури Мăр-Мăр тесен Марине патне чупса пырать, Пупсикпа Урине умне куçать. Марине: «Атте мана Мăр-Мăр парнелерĕ» – тесе савăнать. Урине: «Манăн Пупсик манах юратать», – тесе йăл кулать.

Пĕррехинче кушак çури уçăлма тухрĕ. Кунта пĕчĕк çеç йытă çури чупса çӳрет. Пĕр-пĕрне сывлăх суннă хыççăн хайхисем пĕр-пĕринпе паллашма шутларĕç.

– Эсĕ кам?

– Йытă çури. Мана Кампур тесе чĕнеççĕ. Эсĕ мĕн ятлă?

– Хăшпĕр чухне Мăр-Мăр, тепĕр чухне Пупсик, тет Мăр-Мăр – Пупсик.

– Мĕнле ун пек? – тĕлĕнет Кампур. Ун пек пулма пултараймасть. Кирек камăн та пĕр ят пулмалла.

Кушак çури тĕлĕнсех кайрĕ. Кĕçех вĕсем тавра кил хушшинчи ытти чĕрчунсем пухăнчĕç.

– Эпĕ Чип-Чип ятлă, – паллаштарать хăйне сарă чăмăркка чĕпĕ.

– Эпĕ Шип-Шип, – тет кăвакал чĕппи.

– Маклашка – тет пăру.

– Улашка, – тет путек. Эсă мĕн ятлă?

– Эпă вара те Мăр-Мăр, те Пупсик, – пуçне усать кушак çури. Чĕрчунсем кушак çурине йăпатса лăплантарасшăн, нихăшĕ те лăплантараймасть.

Кушак çури пуçне усса килне таврăнать.

– Анне, мĕн пулнă Мăр-Мăра? Мĕншĕн вăл манпа вылямасть, – чĕнсен те ман пата пымасть, – тĕлĕнет Марине ирхине.

– Анне Пупсике кам кӳрентернĕ? – тутисем чĕтреççĕ Уринен.

Амăшĕ кушак çури «чирĕн» сăлтавне ăнлантарса пачĕ, тет.

– Кашни япалан хăйĕн вырăнĕ. Кашни чĕрчунăн пĕр ят çеç пулмалла, этемĕн те. Хушма ятпа чĕнни çынна кӳрентерет, çавăнпа та яланах ятпа чĕнмелле. Çавăн чухне çеç тĕнчере йĕркелĕх пулать.

Хĕрачасем пĕр-пĕринпе пĕр чĕлхе тупрĕç, тет. Кушак çурине Çăмламас тесе чĕнме пуçларĕç, тет. Кушак çури тинех йăл кула пуçларĕ. Уринепе Марине пĕр-пĕрне кӳрентерме те пăрахрĕç.

Все тексты взяты из открытых источников и выложены на сайте для не коммерческого использования.   
Все права на тексты принадлежат только их правообладателям.